**PROIECT**

**Aprobat**

**prin ordinul ministrului educației și cercetării nr.\_\_\_\_\_ /2022**

**METODOLOGIA CU PRIVIRE LA PREVENIREA ȘI COMBATEREA BULLYING-ULUI**

# **I. DISPOZIŢII GENERALE**

1. Metodologia cu privire la prevenirea și combaterea bullying-ului (în continuare Metodologie) este parte a politicii de prevenire a violenţei faţă de copii şi adolescenți în instituțiile de învățământ din Republica Moldova. Metodologia stabilește particularitățile procesului de prevenire și de intervenție în cazurile de bullying, complementar cadrului normativ existent.
2. Metodologia descrie cadrul conceptual și metodologic referitor la prevenirea și combaterea bullying-ului în corespundere cu Codul educației al Republicii Moldova nr. 152/2014, Legea nr.140/2013 privind protecția specială a copiilor aflați în situație de risc și a copiilor separați de părinți, Instrucțiunile privind mecanismul intersectorial de cooperare pentru identificarea, evaluarea, referirea, asistența și monitorizarea copiilor victime și potențiale victime ale violenței, neglijării, exploatării și traficului, aprobate prin Hotărârea Guvernului Republicii Moldova nr. 270/2014, Procedura de organizare instituțională și de intervenție a lucrătorilor instituțiilor de învățământ în cazurile de abuz, neglijare, exploatare, trafic al copilului, aprobată prin ordinul ministrului educației nr. 77/2013, Metodologia de aplicare a Procedurii de organizare instituțională și de intervenție a lucrătorilor instituțiilor de învățământ preuniversitar în cazurile de abuz, neglijare, exploatare, trafic al copilului, aprobată prin ordinul ministrului educației nr. 858/2013 și Codul de etică al cadrului didactic, aprobat prin ordinul ministrului educației nr. 861/2015.
3. În sensul prezentei Metodologii, următoarele noțiuni principale semnifică:

*bullying* – formă de agresivitate care se manifestă în mod intenționat, repetat și prin dezechilibru de putere în relațiile dintre copii, elevi sau studenți și care se referă la acele comportamente prin care un copil, un elev, un student ori un grup rănește, dăunează, provoacă suferință, neputință sau aduce prejudicii demnității umane. Acest tip de agresivitate se desfășoară, în principal, în instituțiile de învățământ și în spațiile destinate educației și formării profesionale;

*cyberbullying (bullying cibernetic)* – acţiuni de hărţuire realizate prin folosirea telefoanelor mobile, poștei electronice, internetului, rețelelor sociale, blogurilor, chaturilor etc. Distribuirea prin postări, mesaje, imagini, poze, filme a datelor cu caracter personal, informaţiilor confidenţiale, bârfelor cu un conținut defăimător, jignitor, abuziv;

*victimă/ ţintă a acțiunilor de bullying* – elev/elevă (în continuare, elev) expus/expusă în mod sistematic și afectat/ă de acțiunile de intimidare, hărţuire, înfricoșare, umilire, luare în derâdere etc., realizate la adresa sa de către alt elev sau grup de elevi;

*autor al acțiunilor de bullying*– elev care inițiază, planifică, realizează și/sau participă la desfășurarea, în mod sistematic, a acțiunilor de intimidare, hărţuire, înfricoșare, umilire, ridiculizare etc. față de alt elev sau grup de elevi;

*martor al situației de bullying*– elev care asistă la acțiuni de bullying în mod direct sau virtual, în cazul cyberbullying.

# **II. ORGANIZAREA INSTITUȚIONALĂ ÎN SCOPUL PREVENIRII ȘI INTERVENȚIEI ÎN SITUAŢIILE DE BULLYING**

1. Personalul de conducere al instituției educaţionale realizează următoarele activități în scopul prevenirii şi intervenției în cazurile de bullying:
   1. *studiază periodic manifestările bullying-ului în mediul educaţional,* consultând opinia copiilor/ elevilor, părinţilor şi utilizează datele pentru intervențiile ulterioare;
   2. *asigură includerea în documentele de politici și de planificare interne angajamentul și activitățile instituției privind prevenirea și combaterea bullying-ului*, inclusiv în Politica de protecție a copilului;
   3. după caz, *elaborează planul de acţiuni pentru prevenirea bullying-ului la nivelul instituției de învățământ*, care conține acțiuni de nivel primar, secundar, terțiar şi face deosebire între intervenţia în situațiile de abuz și în cele de bullying;
   4. *monitorizează formarea competențelor de prevenire a bullying-ului prin curricula*;
   5. *organizează acțiuni de prevenire* primară, secundară și terțiară a bullying-ului cu elevii, părinții/ alți reprezentanți legali ai copilului, membrii comunității;
   6. *pune la dispoziția copiilor/ elevilor mijloace și instrumente pentru raportarea cazurilor de bullying*. Examinează sesizările copiilor/ elevilor și oferă răspuns despre acțiunile întreprinse;
   7. *asigură formarea continuă a cadrelor didactice, inclusiv personalul nedidactic şi didactic auxiliar,* cu privire la desfăşurarea activităților de prevenire și de intervenție în situațiile de bullying;
   8. *semnează acorduri de colaborare cu agenții economici*, care includ angajamentul lor de prevenire și raportare a situațiilor de bullying în timpul desfăşurării stagiilor de practică pentru elevii din învățământul profesional tehnic.
2. Personalul instituției de învățământ nu deleagă copiilor/ elevilor responsabilități ce țin de prevenirea și gestionarea situațiilor de bullying.
3. Grupul de lucru intrașcolar/ echipa multidisciplinară din instituție pentru identificarea, evaluarea și asistența cazurilor de violenţă realizează următoarele activități referitoare la bullying:
   1. *analizează situațiile de bullying* identificate și raportate;
   2. *elaborează planul de acţiuni pentru soluționarea situației de bullying* (în continuare, plan de acţiuni), care conţine activităţi pentru fiecare din părțile implicate;
   3. *informează toate părţile implicate/ interesate despre acţiunile stabilite*;
   4. *monitorizează și evaluează* implementarea planului de acţiuni;
4. Coordonatorul activităților de prevenire, identificare, raportare, referire și asistență a elevilor în cazurile de abuz realizează următoarele activități referitoare la bullying:
   1. *identifică nevoile de formare* ale personalului instituţiei, părinţilor, copiilor/ elevilor în domeniul prevenirii bullying-ului (Anexa 1. Identificarea nevoilor de formare ale personalului, părinților, copiilor/ elevilor în prevenirea bullying-ului);
   2. *informează personalul de conducere despre cazurile de bullying identificate* şi despre acțiunile întreprinse;
   3. *monitorizează aplicarea instrumentelor de identificare a potențialelor situații de bullying de către personalul instituţiei*.
5. Personalul didactic realizează următoarele activități referitoare la bullying:
   1. *informează elevii despre:* bullying ca formă de violență; manifestări comportamentale şi consecințe; modalități de comportament în situații de bullying şi siguranța personală; bunăstarea emoțională și fizică acasă/ în familie, în instituție și în alte locuri pe care le vizitează; persoanele și instituțiile la care se pot adresa pentru ajutor atunci când au această nevoie etc.;
   2. *formează la elevi competenţe emoţionale, sociale, inclusiv de reziliență*: susţine elevii în adaptarea la situații stresante, în trecerea prin experiențe însoțite de risc, în procesul de recuperare după o stare de criză, în depășirea unei traume etc. (Anexa 2. Strategii de lucru în activitățile de prevenire a bullying-ului);
   3. *formează și menține un climat de cooperare în clasă/ grupă*, care să contribuie la formarea unor relații respectuoase între elevi, precum și între elevi și personal;
   4. *monitorizează colectivul de elevi* pentru a observa precoce apariţia conflictelor interpersonale, formarea grupărilor, izolarea unor elevi, încercările de hărțuire la adresa elevilor timizi, retrași, instabili emoțional, cu necesități speciale în dezvoltare și comportament. Cadrul didactic intervine prompt, oferă susținere imediat ce au fost identificate asemenea comportamente;
   5. *discută cu părinții teme care vizează:* bullying-ul ca formă de violență; manifestări comportamentale și consecinţe; comunicarea cu copiii şi adolescenţii în funcție de specificul vârstei; oferirea susţinerii emoționale copiilor etc.;
   6. *realizează acțiuni specifice din planul de acţiuni*, atunci când în clasă/ grupă au avut loc situații de bullying;
   7. în timp util, *informează părinții/ alți reprezentanți legali ai copilului și discută cu ei despre problemele observate în comportamentul elevilor*;
   8. *participă la ședințele grupului de lucru intrașcolar/ echipei multidisciplinare* pentru identificarea, evaluarea și asistența cazurilor de bullying în clasă/ grupă.
6. Personalul didactic auxiliar, personalul nedidactic şi partenerii instituţiei de învăţământ profesional-tehnic în organizarea stagiilor de practică realizează următoarele activități referitoare la bullying:
   1. *monitorizează spaţiile instituţiei şi observă situațiile potenţiale de bullying*;
   2. *intervine imediat ce observă o situaţie de bullying* pentru a o stopa;
   3. *comunică potenţiala situaţie de* *bullying* personalului de conducere sau coordonatorului.
7. Părinții/ alți reprezentanți legali ai elevilor realizează următoarele activități referitoare la bullying:
   1. *observă schimbările în comportamentul copilului/ elevului şi comunică despre acestea personalului instituției;*
   2. *participă la ședințele grupului de lucru intrașcolar/ echipei multidisciplinare* dacă copilul lor este parte a unei situații de bullying.
8. Copiii, elevii realizează următoarele activități referitoare la bullying:
   1. *accesează resurse despre bullying*;
   2. *solicită ajutor de la un adult de încredere* atunci când se simt ameninţaţi, hărţuiţi etc. sau când observă o situație de bullying;
   3. *comunică despre situațiile* potenţiale de bullying personalului instituţiei sau altor adulți de încredere.

# **III. ORGANIZAREA ACTIVITĂȚILOR DE PREVENIRE A BULLYING-ULUI ÎN INSTITUȚIA DE ÎNVĂŢĂMÂNT**

1. Scopul de bază al activităților de prevenire este *consolidarea încrederii în sine a copiilor și adolescenților*, dezvoltându-le competențele sociale într-o atmosferă de colaborare, respectuoasă, protectivă și inclusivă;
2. Activitățile de prevenire a bullying-ului cu elevii și părinții sunt parte componentă a planului de dezvoltare instituţională şi a planului anual de activitate.
3. Activitățile de prevenire a fenomenului bullying în cadrul instituției de învățământ sunt structurate pe trei niveluri: primar, secundar, terțiar.
4. Activitățile de prevenire a bullying-ului adresate părinților/ reprezentanților legali au ca finalitate *împuternicirea și implicarea acestora* în dezvoltarea competențelor sociale ale copiilor și adolescenților și se referă la informarea despre cauzele şi consecinţele bullying-ului, metodele de recunoaştere, modalitățile de intervenție, mijloacele de sesizare, modalitățile de oferire a susţinerii emoţionale etc.
5. În situația când există mai mulți factori de risc ce țin de familia sau mediul copilului/ elevului, cazul este abordat la nivel de autoritate tutelară locală (structură teritorială de asistență socială), stabilindu-se acțiuni la nivelul echipei multidisciplinare (Anexa 3. Factori de risc care au legătură cu mediul familial).

# **IV. INTERVENȚIA ÎN SITUAȚIA DE BULLYING**

## Secțiunea 1

## Prevederi generale cu privire la intervenția în situația de bullying

1. Soluţionarea cazului de bullying se realizează în cinci etape:
2. identificarea situației de bullying;
3. investigarea cazului suspect de bullying;
4. asistența tuturor elevilor implicați;
5. monitorizarea situației;
6. închiderea cazului.
7. Acțiunile pentru soluționare sunt orientate spre: identificarea și raportarea situațiilor de bullying; gestionarea cazurilor de bullying: oferirea suportului tuturor elevilor implicaţi în situaţia de bullying și stoparea episodului (Anexa 4. Model de intervenție în situațiile de bullying).
8. Toate intervențiile personalului instituției urmăresc *protecția și acordarea asistenței copiilor/ elevilor implicați în situația de bullying*, indiferent de rolul pe care îl au.
9. Responsabilii de soluționarea cazului au o înțelegere critică a fenomenului, intervin prompt și *colaborează pentru examinarea fiecărei situații de bullying*.
10. Personalul instituției analizează fiecare sesizare sau caz raportat în cel mai scurt timp posibil cu respectarea demnității umane a copiilor/ elevilor implicați în situația de bullying.
11. Angajaţii instituţiei în procesul examinării situației de bullying respectă și asigură dreptul la intimitate și confidențialitate.

## Secțiunea 2

## Identificarea cazurilor de bullying

1. Administrația instituției asigură copiilor/ elevilor diverse modalități de sesizare a cazurilor de bullying, inclusiv: adresarea la persoane de încredere direct, prin telefon, sms, email, chat, boxă pentru colectarea sesizărilor etc.
2. Personalul instituției are obligația de a identifica cazurile de bullying prin diferite metode: observarea directă, studierea climatului psiho-social, comunicarea cu copiii/ elevii și părinții/ alți reprezentanţi legali ai copilului (Anexa 5. Comportamente manifestate de copiii implicați în bullying).
3. Personalul instituției informează părinții/ alți reprezentanţi legali ai copilului că pot sesiza/ raporta o situație de bullying în cadrul unei întâlniri față în față, prin telefon sau email, pot depune o cerere pe numele directorului, se pot adresa organului ierarhic superior de specialitate, organelor de drept și organizațiilor de protecție a drepturilor omului/ copilului.
4. Cazurile suspecte de bullying raportate sunt înregistrate în Registrul de evidentă a cazurilor suspecte de abuz, neglijare, exploatare, trafic al copilului.
5. Personalul instituției investighează orice sesizare primită din partea copiilor/ elevilor și a părinților, inclusiv anonimă (Anexa 6. Algoritmul de identificare/ screening a comportamentului de bullying).
6. Angajații verifică veridicitatea mesajelor anonime despre bullying realizat asupra altui elev fără a-și pune drept scop depistarea autorului mesajului.
7. Angajații instituției întreprind toate măsurile pentru identificarea autorului mesajului, dacă elevul a sesizat anonim un comportament violent la adresa sa, cu scopul de a stopa violența și a-i oferi ajutor.
8. După raportarea/ identificarea cazului suspect de bullying, un angajat al instituției care se bucură de încrederea copiilor/ elevilor discută separat cu fiecare dintre părțile implicate (interviu de protecție): copilul/ elevul asupra căruia se realizează acțiunea de bullying, copilul/ elevul care realizează acțiunea de bullying, copiii/ elevii martori ai cazului de bullying(Anexa 7. Repere pentru discuțiile cu elevii implicaţi în situaţia de bullying).
9. Grupul de lucru intrașcolar realizează evaluarea primară a cazului, care presupune:
   1. constatarea acțiunilor/ comportamentelor cu caracter violent;
   2. determinarea duratei și frecvenței acestora;
   3. stabilirea circumstanțelor în care au avut loc;
   4. identificarea participanților la acțiunile violente şi a rolurilor copiilor/ elevilor implicaţi: copilul/ elevul supus bullying-ului, copilul/ elevul care a realizat acțiuni de bullying, copiii/ elevii adepți activi ai autorului acțiunilor de bullying, copiii/ elevii martori ai cazului de bullying, copiii/ elevii apărători ai copilului/ elevului supus acțiunilor de bullying;
   5. determinarea modalității de lucru ulterioare cu părțile implicate (Anexa 8. Evaluarea primară a cazului și alegerea strategiilor de intervenție).
10. Administraţia instituţiei educaţionale referă cazul de bullying evaluat drept grav (viața și sănătatea elevului sunt în pericol) către structurile corespunzătoare, în funcție de competențele pe care le au. Personalul instituției completează Fișa de sesizare a cazului suspect de violenţă și acționează în temeiul Instrucţiunii privind mecanismul intersectorial de cooperare pentru identificarea, evaluarea, referirea, asistenţa şi monitorizarea copiilor victime şi potenţiale victime ale violenţei, neglijării, exploatării şi traficului.
11. Cazurile mai puțin grave de bullying sunt examinate în cadrul instituției. Pentru aceste cazuri nu se completează Fișa de sesizare.
12. În procesul de investigare a cazului, membrii grupului de lucru intrașcolar stabilesc modalitatea de comunicare cu copiii/ elevii implicaţi. După caz, invită specialişti din afara instituţiei.
13. Membrii grupului de lucru nu aplică măsuri disciplinare față de copiii/ elevii implicaţi. După caz, această responsabilitate îi revine directorului instituției sau consiliului profesoral (Anexa 9. Particularități ale folosiri consecințelor în gestionarea situațiilor de bullying).

## Secțiunea 3

## Asistența copiilor/ elevilor implicați în cazurile de bullying

1. În urma examinării cazului de bullying, membrii grupului de lucru intrașcolar elaborează un plan de acţiuni pentru toți elevii implicați, inclusiv, după caz, pentru părinții/ alți reprezentanţi legali ai copiilor şi este comunicat fiecărei părţi (Anexa 10.Algoritm de acțiune în cazurile de bullying).
2. Planul de acţiuni conține următoarele elemente:
   1. scurtă descriere a cazului de bullying cu indicarea datei, timpului, locului, frecvenţei acțiunilor, numelui și prenumelui părților implicate, clasei/ grupei în care învață, consecințelor acțiunilor violente, factorilor determinanți;
   2. obiectivele acţiunilor adresate fiecărei părți implicate;
   3. scurtă descriere a activităților recomandate pentru părţile implicate, inclusiv perioada de desfășurare;
   4. numele și prenumele specialiștilor responsabili de realizarea activităților.
3. Activităţile recomandate pentru susţinerea copiilor/ elevilor implicați în acțiuni de bullying au drept scop realizarea nevoilor acestora şi se bazează pe identificarea factorilor de risc care determină comportamentul într-o situație de bullying.
4. Personalul didactic observă comportamentul copiilor/ elevilor aflați în proces de asistență, contribuie în cadrul orelor la realizarea nevoilor lor de exprimare a emoțiilor și îngrijorărilor și oferă feedback membrilor grupului de lucru intrașcolar.

**Secțiunea 4**

## Direcții de lucru cu părinții/ alți reprezentanţi legali ai copilului

1. Personalul instituţiei comunică părinților/ altor reprezentanți legali ai copiilor/ elevilor implicați în situația de bullying despre cele întâmplate și îi familiarizează cu planul de acțiuni.
2. Convorbirile cu părinții/ alți reprezentanți legali ai copiii/ elevilor implicaţi în acțiuni de bullying au loc separat (Anexa 11. Recomandări privind colaborarea cu părinții/ alți reprezentanți legali ai copiilor implicați în acțiuni de bullying).
3. Personalul instituției se asigură că părinții/ alți reprezentanți legali ai copilului posedă capacități de susținere psiho-emoţională a copilului și de comunicare asertivă, evitând pedepsele.
4. Părinților/ altor reprezentanți legali ai copiilor/ elevilor implicaţi în situaţia de bullying li se propun servicii de consiliere psihologică.

## Secțiunea 5

## Monitorizarea şi evaluarea cazurilor de bullying

1. Progresul soluţionării cazului de bullying este evaluat pentru a analiza măsura în care au fost atinse obiectivele planului de acţiuni și pentru a orienta deciziile de management viitoare.
2. Planul de acţiuni este revizuit periodic. În cazul în care obiectivele planului nu sunt realizate, un nou plan de acțiuni poate fi dezvoltat pentru a identifica noi căi de soluţionare.

## Secțiunea 6

## Închiderea cazului soluționat de bullying

1. Cazul de bullying poate fi considerat închis după ce tuturor părților implicate le-a fost acordată asistența necesară, la adresa elevilor care au realizat acțiuni de bullying au fost luate măsuri educaționale și, după caz, disciplinare, atmosfera în clasă/ grupă a revenit la normal și timp de 3-4 luni nu au fost observate acțiuni repetate de violență comise de elevii autori ai acţiunilor de bullying sau de alți elevi în raport cu elevul supus acţiunilor de bullying sau cu alți elevi.
2. La încheierea cazului soluționat de bullying, în registrul de evidență a cazurilor de abuz se face o însemnare privind măsurile luate, susținerea acordată și rezultatele obținute.